Amaia Arrazola

**Amaia Arrazola Otadui** (Gasteiz, Araba, 1984ko apirilaren 18a - Bartzelona, Katalunia, 2025eko azaroaren 5a) ilustratzailea eta sortzailea izan zen.

## Ibilbidea 
Publizitatea ikasi zuen Madrilgo Complutense Unibertsitatean, eta Madrilgo publizitate-agentzia batean egin zuen lan, arte-zuzendari eta ilustratzaile gisa. Urte batzuen buruan, Bartzelonara aldatu zen, publizitate-lanetik aldendu eta ilustratzaile aritzeko asmoz. Ordutik, freelance ilustratzailea izan zen, eta hainbat marka eta erakunderekin egin zuen lan (Uniqlo, Nike, Bartzelonako Unibertsitatea, Bartzelonako Udala, Bizkaiko Foru Aldundia). Halaber, hainbat libururen egile izan zen.

*Wabi Sabi* liburua inflexio-puntu bat izan zen Arrazolaren ibilbidean. Ordu arte, beste batzuen testuak edo bestelako proiektuak ilustratzen zituen.

Euskarri ugaritan egin zituen lanak, hala nola tabako-paketeetan, hormetan, plateretan, surf-oholetan, tarot-kartetan...

2024ko Gasteizko Andre Maria Zuriaren jaietarako, Amaiaren *Zelodonen jaitsiera* kartela hautatu zuten jaiak iragartzeko lehiaketako irabazle.

2025ean, minbiziak jo zuen, eta gaixotasunaren garapen azkar baten ondoren hil zen, Bartzelonan, 41 urte zituela.

## Argitalpenak 
### Bakarkako lanak 
* *Wabi Sabi* (2018, Lunwerg). Japonian, Paradise Air egoitzan (Matsudo hiria), hilabeteko egonaldia egin zuen beka bati esker, eta han egin zuen *Amaia was here Japon* proiektuko ilustrazioetatik abiatuta sortu zuen liburu hau.
* *El meteorito* (2020, Lunwerg).

### Argitalpenetarako ilustrazioak 
* *Corazón robot* (2014, Stendhal Books). Iñaki Oliverrek idatzi eta Arrazolak ilustratutako lana.
* *Cosas que nunca olvidarás de tu Erasmus* (2014, Lunwerg). Raquel Piñeirok idatzi eta Arrazolak ilustratutako lana.
* *Pequeña y grande: Audrey Hepburn* (2015, Alba). Audrey Hepburnen biografia ilustratu bat da; Isabel Sánchez Vergarak idatzi eta Arrazolak ilustratutako lana.
* *Pequeños grandes gestos en el deporte* (2015, Alba). Francisco Llorcak idatzia eta Arrazolak ilustratua.
* *Patioan* (2015, Elkar). Arrate Egañak idatzia eta Arrazolak ilustratua.
* *Sin bragas en el cajón* (2015, Bridge). Isabel Sánchez Vergarak idatzi eta Arrazolak ilustratutako lana.
* *El futuro es femenino* (2018, Nube de Tinta). Sara Canok idatzitako testuarentzako ilustrazioak. Beste ilustratzaile batzuen lanak ere badaude: Agustina Guerrero, Ana Santos, Naranjalidad, Lady Desidia, Laura Agustí, Elena Pancorbo eta María Hesse.

## Estiloa 
Arrazolaren arabera, estiloa zera da: "buruan duzunaren eta zure eskuak uzten duzunaren batura". Hori gorabehera, zuri-beltzak ohikoak dira bere lanetan, eta beti egoten da kolore ukituren bat. Bestalde, bere irudietan ohikoak dira emakumezkoak, animaliak, adarbakarrak eta loreak, besteak beste.

## Sariak eta aintzatespenak 
* 2023. 'Contra el olvido ", Madrilgo Udalaren" Compartiendo Muros "programaren mural irabazlea.
* 2024. 'Zeledonaren jaitsiera ", Gasteizko Andre Maria Zuriaren jaietako kartel lehiaketaren kartel irabazlea.
* 2026. Bartzelonako Udalak eta Amaia Arrazola artistaren familiak 2024an gasteiztarrak Abacería azokako eraikin berriko lanetako hesietan margotu zituen ilustrazioen zati bat kontserbatzea adostu zuten. Ekimen honekin, Udalak omenaldia egin nahi izan zion 2025eko azaroan 41 urte zituela hil zen ilustratzaileari.

## Erreferentziak 
## Kanpo estekak 
* Amaia Arrazolaren webgune pertsonala.
* Amaia Arrazola, Instagramen.
* Amaia Arrazolaren bloga.
* Gasteizen egin zuen horma-irudi bati buruzko albistea, *Berria*n.
* Harro egoteko modukoa da hiriko jaietako kartelaren irabazlea izatea Berria, 2024.08.08